Au apărut detalii despre salariul pe care îl cere Dennis Man (25 de ani) pentru a semna un nou contract. Fostul atacant de la FCSB a avut un rol providenţial în promovarea Parmei în Serie A şi acum se poate îmbogăţi.
Dennis Man a făcut spectacol în meciurile din Serie B, care au putut fi urmărite în format LIVE VIDEO în AntenaPLAY. Internaţionalul român a reuşit 11 goluri şi 6 pase decisive în cele 32 de partide din campionat.
Salariul pe care îl cere Dennis Man pentru a semna un nou contract
Cotat la 6.5 milioane de euro de Transfermarkt, Man a fost monitorizat de granzii Europei. Au apărut zvonuri că ar putea ajunge chiar la finalista UEFA Champions League, Borussia Dortmund, dar se pare că românul vrea să rămână la Parma pentru încă un sezon.
Jurnaliştii de la Gazzetta dello Sport au dezvăluit, în ediţia tipărită, că şefii Parmei consideră prelungirea contractului lui Dennis Man drept o prioritate. Atacantul pe care au plătit 11 milioane de euro în 2021, în conturile FCSB-ului, intră în ultimul an de contract.
Potrivit spotmedia.ro, Dennis Man a cerut un salariu anual de aproximativ 2 milioane de euro pentru a continua la gruparea de pe Ennio Tardini. În prezent, Man câştigă în jur de 1.2 milioane de euro pe sezon.
Ce notă i-au oferit italienii lui Dennis Man după sezonul de vis de la Parma
Italienii i-au dedicat un articol lui Dennis Man și au vorbit despre performanțele reușite de român, în cadrul sezonului de Serie B.
„Sezonul consacrării pentru Man, acum e gata să confirme în Serie A„, au titrat jurnaliștii publicației Parma Live, care l-au lăudat apoi pe român și i-au atribuit nota 8!
„Man a ajuns la Parma la începutul erei Krause. A fost o întărire pentru fereastra de mercato din ianuarie și mereu a dat impresia că este un fotbalist cu un potențial excelent, care nu este însă exploatat pe deplin. Ei bine, în acest campionat a fost înlăturat orice dubiu în privința talentatului român, care a părut practic de neoprit pe parcursul întregului sezon, cu excepția unui mic declin pe final. Obiectivul lui acum este cu siguranță acela de a se impune în Serie A, posibil tot în tricoul Parmei. Mai întâi va avea un Campionat European cu România, unde ar putea fi în continuare protagonist.
Man a strâns 2.534 de minute în total, 35 de meciuri, 13 goluri, 7 pase decisive și două cartonașe galbene. Cu siguranță sunt niște numere de top pentru o extremă. Cel mai bun sezon al său de când e la Parma.
E greu de ales un singur moment de vârf al lui Man în acest campionat. Contribuția sa din perioada octombrie – ianuarie a fost în special decisivă. Fostul jucător de la FCSB a marcat foarte mult și este demn de menționat dubla din meciul cu Ascoli, precum și meciurile cu Ternana, Brescia ori Sampdoria, în care a înscris și a oferit pase decisive„, se arată în articolul publicat de sursa citată anterior.